Þingræður haldnar á Alþingi Íslendinga

Halldór Blöndal Herra forseti. Þar sem hæstv. sjútvrh. gaf þá yfirlýsingu við umræðu í gærkvöld að það yrði eins farið um það lán sem Verðjöfnunarsjóði fiskiðnaðarins er ætlað að taka og það lán sem Verðjöfnunarsjóðurinn tók á sl. hausti, að það yrði endurgreitt úr ríkissjóði en ekki af Verðjöfnunarsjóðnum, þá tel ég þá yfirlýsingu fullnægjandi og dreg tillögu 1126,1 til baka í trausti þess að við það verði staðið að ríkissjóður endurgreiði þetta lán en það falli ekki á Verðjöfnunarsjóðinn.

Júlíus Sólnes Virðulegi forseti. Ég vildi rétt aðeins vekja athygli á því að í brtt. á þskj. 1123 hefur nafn mitt af misgáningi ritast með þannig að ég stend ekki að brtt. Hún er flutt af meiri hl. Því miður náðist ekki að prenta upp nýtt þskj. Ég vildi að þetta kæmi fram þannig að það færi ekki inn í bækur þingsins að ég hafi staðið að þessari brtt. með meiri hl.

Forseti (Jón Helgason) Athugasemd hv. 7. þm. Reykn. mun verða tekin til athugunar.

Halldór Blöndal Herra forseti. Þó svo að einstakar greinar frv. horfi til bóta miðað við ástand í atvinnumálum eins og það er gengur það ekki nógu langt í aðgerðum til styrktar atvinnuvegunum. Hið sama er að segja um þær skattalækkanir sem þar eru. Auðvitað eru þær til bóta en engan veginn gengið nógu langt til þess að í rauninni sé viðunandi. Um efnahagsaðgerðirnar í heild er það að segja að þær eru afleiðing af þeim kjarasamningum sem ríkisstjórnin gerði við Bandalag starfsmanna ríkis og bæja, en þeir samningar fólu í sér að óhjákvæmilegt er að verulegt gengissig verði á íslensku krónunni á næstu mánuðum með tilheyrandi verðbólgu og skertum lífskjörum. Af þeim ástæðum sem ég hef nú sagt, vegna þess að frv. horfir til bóta svo langt sem það nær en Sjálfstfl. er ósammála efnahagsaðgerðunum í heild, greiði ég ekki atkvæði.

Júlíus Sólnes Virðulegi forseti. Ég vil taka undir með hv. 2. þm. Norðurl. e. að það hefði í raun þurft að gera miklu meira til að reisa atvinnulífið úr þeirri rúst sem bæði fráfarandi og núverandi stjórn hafa sett það í. Þetta er hins vegar spor í rétta átt og það er því ekki rétt að standa gegn þeim breytingum sem koma fram með frv. Ég greiði ekki atkvæði.

Karl Steinar Guðnason Herra forseti. Þar sem frv. þetta er þáttur í samkomulagi aðila vinnumarkaðarins um úrbætur hvað varðar atvinnulíf og fyrirheit til handa verkafólki í landinu sem skipta miklu máli og líka vegna þess að þær aðgerðir sem hér um ræðir stefna að jafnvægi í efnahagslífinu greiði ég frv. atkvæði og segi já.

Danfríður Skarphéðinsdóttir Virðulegi forseti. Eins og fram hefur komið í máli mínu við umræður um þetta mál get ég tekið undir þær tilraunir sem verið er að gera í rétta átt, en tel þó ekki nóg að gert eins og fram kemur í þeim brtt. sem ég er meðflm. að fyrir hönd okkar í Kvennalistanum. Ég greiði ekki atkvæði.

Menntamálaráðherra (Svavar Gestsson) Virðulegi forseti. Ég tek eftir því að frv. til l. um breytingu á lögum um framhaldsskóla hefur beðið umræðu í tvo eða þrjá sólarhringa. Ég tel að það sé óhjákvæmilegt að þetta mál fái þinglega meðferð á þessu þingi og vil leggja á það áherslu við hæstv. forseta að að því verði stuðlað með öllum tiltækum ráðum.

Forseti (Jón Helgason) Vegna athugasemdar hæstv. menntmrh. vil ég geta þess að það frv. verður til umræðu á morgun í deildinni, en það eru ekki enn þá komin fram öll nefndarálit og þess vegna hefur verið dokað við. Einnig var um það samið að hér yrði aðeins atkvæðagreiðslufundur í dag í þessu hléi á fundum í sameinuðu þingi og því ekki hægt að taka önnur mál til umræðu.